ໄທແລະກໍາປູເຈຍ ເຈລະຈາ ຫາທາງຢຸດຍິງ (ເບິ່ງຮູບສະລາຍດ໌)
ໄທກັບກໍາປູເຈຍ ເລີ້ມເຈລະຈາ ເພື່ອຫາທາງໃຫ້ມີການຢຸດຍິງ ໃນເຂດຊາຍແດນ ທີ່ມີການຂັດແຍ້ງ
ເຈົ້າໜ້າທີ່ໄທກ່າວວ່າ ຕົນໄດ້ເລີ່ມການສົນທະນາຫາລືຄືນໃໝ່ກັບກໍາປູເຈຍ ເພື່ອພະຍາຍາມ ຫາທາງໃຫ້ມີການຢຸດຍິງ ຢູ່ໃນບໍລິເວນຊາຍແດນທີ່ມີການຂັດແຍ້ງກັນ ການປະທະກັນທາງ ທະຫານໃນທ້າຍສັບປະດາຜ່ານມາ ເຮັດໃຫ້ມີຜູ້ເສຍຊີວິດ ຢ່າງນ້ອຍ 7 ຄົນ ແລະຊາວ ບ້ານ ອີກຈຳນວນຫຼາຍພັນຄົນ ຕ້ອງ ໄດ້ພາກັນຫຼົບໜີອອກໄປຈາກເຂດດັ່ງກ່າວ ຜູ້ສື່ຂ່າວ VOA ນາຍ Daniel Schearf ມີລາຍງານກ່ຽວກັບເລື່ອງນີ້ ຈາກຈັງຫວັດສີສະເກດ ປະເທດໄທ ເຈົ້າໜ້າທີ່ໄທແລະກຳປູເຈຍກ່າວວ່າບໍ່ມີການສູ້ລົບກັນຄັ້ງ ໃໝ່ເກີດຂຶ້ນຢູ່ໃນບໍລິເວນຊາຍແດນທີ່ມີການຂັດແຍ້ງມາ ໄດ້ນຶ່ງມື້ກວ່າໆແລ້ວ ຫຼັງຈາກ ໄດ້ມີການປະທະກັນຢ່າງ ໜັກເປັນເວລາ 4 ມື້ ເຈົ້າໜ້າທີ່ໄທ ທີ່ຈັງຫວັດສີສະເກດກ່າວວ່າ ທັງສອງຝ່າຍ ຍັງໄດ້ເລີ້ມການເຈລະຈາຫາລືກັນໃໝ່ ແລະໄດ້ຕົກລົງທີ່ ຈະຢຸດຍິງ ພັນເອກຈິນນະຄາດ ຣັດຕະນະຈິດຕິ ເປັນໂຄສົກຂອງ ກອງທັບໄທຢູ່ໃນເຂດ ດັ່ງກ່າວ // ສຽງ // ພັນເອກຈິນນະຄາດເວົ້າວ່າທັງສອງຝ່າຍໄດ້ເຈລະຈາກັນ ແລະໄດ້ຕົກລົງທີ່ຈະຢຸດຍິງ ເພື່ອຫຼີກລ່ຽງບໍ່ໃຫ້ເກີດຄວາມ ຮຸນແຮງໃໝ່ອີກ ທັງສອງຝ່າຍຈະຄິດທົບທວນກ່ອນສອງ ຄັ້ງ ກ່ອນຈະດຳເນີນການໃດໆກໍຕາມ ກ່ອນຈະດຳເນີນ ການສິ່ງໃດນັ້ນ ທ່ານເວົ້າວ່າ ທັງສອງຝ່າຍຈະປຶກສາຫາລື ແລະປະສານງານກັບເຈົ້າໜ້າທີ່ ຂັ້ນສູງໃນທຸກລະດັບເສຍກ່ອນ ເວລານີ້ຍັງບໍ່ສາມາດຕິດຕໍ່ກັບພວກເຈົ້າໜ້າທີ່ກຳປູເຈຍໄດ້ເພື່ອໃຫ້ການຢຶນຢັນກ່ຽວກັບວ່າ ໄດ້ມີການຕົກລົງກັນໃດໆຫຼືບໍ່ ພັນເອກຈິນນະຄາດກ່າວຕື່ມວ່າ ເຖິງແມ່ນໄດ້ມີໃນອັນທີ່ທ່ານເອີ້ນວ່າຂໍ້ຕົກລົງຢຸດຍິງໂດຍ ທາງປາກເປົ່າກໍຕາມ ແຕ່ການຢຸດຍິງກັນຢ່າງເປັນທາງການນັ້ນ ຍັງບໍ່ທັນມີເທື່ອ ທະຫານກຳປູເຈຍແລະໄທໄດ້ຍິງປືນໃຫຍ່ຕອບໂຕ້ກັນໃນລະຫວ່າງວັນທ້າຍສັບປະດາຜ່ານ ມາ ໃນບໍລິເວນຊາຍແດນອ້ອມແອ້ມ ວັດສາສະໜາຮິນດູ ອາຍຸ 900 ປີ ທີ່ຮູ້ກັນໃນນາມປາ ສາດຫີນເປຣຍວິເຫຍ ໃນພາສາກຳປູເຈຍ ແລະປາສາດຫີນພຣະວິຫານ ໃນພາສາໄທ ມີທະຫານໄທແລະກໍາປູເຈຍຢ່າງນ້ອຍ 7 ຄົນເສຍຊີວິດແລະອີກຈໍານວນນຶ່ງໄດ້ຮັບບາດເຈັບ ໃນການສູ້ລົບທີ່ຮຸນແຮງສຸດ ຢູ່ໃນບໍລິເວນດັ່ງກ່າວໃນຮອບຫຼາຍໆປີ ທັງສອງຝ່າຍຕ່າງກໍ ຖິ້ມໂທດໃສ່ອີກຝ່າຍນຶ່ງວ່າ ເປັນຜູ້ເລີ່ມລະດົມຍິງກ່ອນ ເສັ້ນແບ່ງເຂດແດນລະຫວ່າງປະເທດທັງສອງບໍ່ເຄີຍມີການຕົກລົງກັນມາກ່ອນ ແລະທັງໄທ ແລະກຳປູເຈຍຕ່າງກໍອ້າງກຳມະສິດເອົາບໍລິເວນ ທີ່ຢູ່ອ້ອມແອ້ມວັດດັ່ງກ່າວ ແລະໄດ້ສົ່ງກຳ ລັງທະຫານຂອງຕົນໄປປະຈຳການຢູ່ໃກ້ໆຊຶ່ງພາໃຫ້ເກີດມີການຍິງປະທະກັນເປັນບາງຄັ້ງ ບາງຄາວ ເຈົ້າໜ້າທີ່ກຳປູເຈຍກ່າວວ່າ ປາສາດຫີນວັດເປຣຍວິເຫຍ ຊຶ່ງເປັນສະຖານທີ່ມໍລະດົກໂລກ ນັ້ນ ໄດ້ຖືກລູກປືນໃຫຍ່ຂອງຝ່າຍໄທແລະກໍໄດ້ຮັບຄວາມເສຍຫາຍ ນອກນັ້ນແລ້ວ ການ ຍິງປືນໃຫຍ່ຕອບໂຕ້ກັນຍັງໄດ້ສ້າງຄວາມເສຍຫາຍໃຫ້ແກ່ເຮືອນຊານບ້ານຊ່ອງຂອງປະຊາ ຊົນ ແລະໂຮງຮຽນທີ່ຕັ້ງຢູ່ໃນບໍລິເວນໃກ້ໆຊາຍແດນ ແລະເຮັດໃຫ້ຊາວບ້ານຈຳນວນຫຼາຍ ພັນຄົນຕ້ອງໄດ້ພາກັນຫຼົບໄປຍັງບ່ອນທີ່ມີຄວາມປອດໄພ // ສຽງ // ທີ່ໂຮງການເມືອງກັນທະຣາລັກ ໄດ້ມີການຕັ້ງສູນຂຶ້ນສຳລັບພວກຊາວບ້ານທີ່ພາກັນຫຼົບ ໜີຈາກການສູ້ລົບ ປ້າຈັນທີ ປັດທະພິນ ອາຍຸ 58 ປີກ່າວວ່າ ລາວເອງພ້ອມດ້ວຍ ລູກໆຂອງລາວໄດ້ໄປອາໄສຢູ່ທີ່ ສູນແຫ່ງນີ້ ມາແຕ່ມື້ວັນສຸກແລ້ວ ເວລາສະເກັດລູກປືນໄດ້ຕົກໃສ່ ບ້ານຂອງລາວ ແລະເຮັດໃຫ້ ເຮືອນຂອງລາວເສຍຫາຍແລະ ເຮັດໃຫ້ສວນຢາງພາລາຂອງ ລາວ ລຸກໄໝ້ເປັນໄຟ ລາວເວົ້າວ່າ ສາມີຂອງລາວໄດ້ ກັບຄືນໄປບ້ານເຂົາເຈົ້າທຸກໆມື້ ເພື່ອເອົາອາຫານໃຫ້ປາແລະໄກ່ ກິນແລະກໍກວດເບິ່ງຄວາມຮຽບຮ້ອຍຂອງເຮືອນຊານ ແຕ່ລາວເວົ້າວ່າ ພວກລູກໆຂອງລາວ ຈະກັບຄືນໄປ ກໍຕໍ່ເມື່ອເຈົ້າໜ້າທີ່ໄທເວົ້າວ່າ ເຂດດັ່ງກ່າວປອດໄພແລ້ວ // ສຽງ // ປ້າຈັນທີເວົ້າວ່າ ມັນເປັນການສ່ຽງໃນການກັບຄືນໄປ ຍ້ອນພວກເຂົາເຈົ້າບໍ່ຮູ້ຈັກວ່າເວລາໃດ ທະຫານກຳປູເຈຍຈະເລີ້ມຍິງໂຈມຕີອີກ ຄືກັນກັບພວກຊາວບ້ານໄທທົ່ວໆໄປ ປ້າຈັນທີສະໜັບສະໜຸນການກ່າວອ້າງຂອງໄທ ເອົາ ດິນແດນທີ່ມີການຂັດແຍ້ງກັນນັ້ນ ແຕ່ລາວກໍຢາກໃຫ້ການສູ້ລົບກັນ ຍຸດຕິລົງ ສຳລັບໃນເວລານີ້ ພວກຊາວບ້ານຕ່າງກໍມີຄວາມຍິນດີ ກ່ຽວກັບຄວາມງຽບສະຫງົບທີ່ໜ້າ ເປັນຫ່ວງ ແລະໄດ້ພາກັນສະແດງຄວາມຫວັງອອກມາວ່າ ຄວາມງຽບສະຫງົບທີ່ວ່ານີ້ຈະມີ ຕໍ່ໆໄປ ເພື່ອວ່າພວກເຂົາເຈົ້າຈະສາມາດກັບຄືນໄປໃຊ້ຊີວິດແບບປົກກະຕິໄດ້